Dyyni (vuoden 2021 elokuva)

**Dyyni** (, myös nimellä *Dyyni: Osa yksi*) on vuonna 2021 ensi-iltansa saanut yhdysvaltalainen eeppinen tieteiselokuva, jonka on ohjannut Denis Villeneuve. Se perustuu Frank Herbertin vuonna 1965 julkaistuun samannimiseen romaaniin, jonka ovat sovittaneet käsikirjoitukseksi Villeneuve, Jon Spaihts ja Eric Roth. Elokuvan pääosia esittävät Timothée Chalamet, Rebecca Ferguson, Oscar Isaac, Josh Brolin, Stellan Skarsgård, Dave Bautista, Stephen McKinley Henderson, Zendaya, Chang Chen, Sharon Duncan-Brewster, Charlotte Rampling, Jason Momoa ja Javier Bardem.

*Dyyni* sai maailmanensi-iltansa Venetsian elokuvajuhlilla 3. syyskuuta 2021 ja Suomen ensi-iltansa 17. syyskuuta 2021. Yhdysvaltain ensi-iltansa se sai 22. lokakuuta 2021. Elokuvan jatko-osa **' sai ensi-iltansa vuonna 2024, ja toinen jatko-osa **' saanee ensi-iltansa joulukuussa 2026.

## Juoni
Kaukaisessa tulevaisuudessa padišah-keisari Shaddam IV määrää herttua Leto Atreidesin korvaamaan paroni Vladimir Harkonnenin Arrakis-planeetan lääninherrana. Arrakis on karu aavikkoplaneetta ja maailmankaikkeuden ainoa ”rohdon” lähde. Rohto on arvokas psykotrooppinen aine, joka lisää elinvoimaa ja tietoisuutta. Se on myös avain tähtienväliseen matkustamiseen, sillä se antaa Killan navigaattoreille kyvyn ohjata tähtilaivoja halki avaruuden välittömästi ja turvallisesti. Keisari Shaddam, joka pelkää Leton nousevaa valtaa, juonii Harkonnenin suvun kanssa tuhotakseen Atreidesin suvun ja palauttaakseen Arrakisin Harkonneneille salaa Sardaukar-joukkojen avulla. Leto epäilee keisaria, mutta punnitsee riskejä suhteessa Arrakisin hallinnan tuomaan valtaan ja mahdolliseen liittoon planeetan salaperäisten alkuperäisasukkaiden, fremenien, kanssa.

Leton jalkavaimo lady Jessica on Bene Gesserit -sisarkunnan akolyytti. Sisarkunnan jäsenillä on kehittyneitä fyysisiä ja henkisiä kykyjä. Osana vuosisatoja kestänyttä jalostusohjelmaa häntä käskettiin synnyttämään tytär, jonka pojasta tulisi Kwisatz Haderach – Bene Gesserit -superolento ja messias, jolla on kyky nähdä tulevaan ja ohjata ihmiskunta parempaan tulevaisuuteen. Jessica kuitenkin uhmasi käskyä ja synnytti pojan, Paulin. Paulia kouluttavat Bene Gesserit -menetelmin Jessica sekä Leton avustajat Duncan Idaho, Gurney Halleck, Suk-tohtori Wellington Yueh ja mentaatti Thufir Hawat. Paul uskoo Jessicalle ja Duncanille kärsivänsä piinaavista tulevaisuusnäyistä. Kunnianarvoisa äiti ja keisarillinen totuudentunnustaja Gaius Helen Mohiam asettaa Paulin tappavaan gom jabbar -testiin arvioidakseen tämän inhimillisyyttä ja itsehillintää, ja Paul läpäisee testin.

Atreidesin suku saapuu Arrakeeniin, Arrakisin päälinnoitukseen. Duncan Idahon tiedusteluryhmä on saanut yhteyden fremeneihin. Alkuperäisasukkaat kunnioittavat Paulia ja Jessicaa, minkä Jessica selittää johtuvan Bene Gesseritien vuosisatoja aiemmin kylvämistä uskomuksista. Yritys salamurhata Paul epäonnistuu. Harkonnenien kotiplaneetalla Giedi Primella pidetyssä salaisessa kokouksessa Mohiam vaatii paroni Harkonnenia säästämään Paulin ja Jessican vallankaappauksessa, mihin paroni suostuu petollisesti.

Leto neuvottelee fremenien päällikön Stilgarin kanssa ja tapaa keisarillisen muutostuomarin, tohtori Liet Kynesin, joka on fremenien keskuudessa asuva planetologi. Kynes kertoo heille rohdonkeruun vaaroista ja jättimäisistä hiekkamadoista, jotka liikkuvat aavikon alla ja tekevät suojakenttien käytöstä vaarallista. Lentomatkan aikana he pelastavat hiekkamadon kynsistä saarroksiin jääneen rohdonkeruuryhmän, ja Paulin altistuminen rohdolle laukaisee voimakkaita ennusnäkyjä.

Tohtori Yueh pettää Atreidesit ja kytkee Arrakeenin suojakentät pois päältä, mikä mahdollistaa Harkonnenien ja Sardaukar-joukkojen hyökkäyksen. Hän lamauttaa Leton aikoen vaihtaa tämän vaimoonsa, joka on paronin vankina. Yueh korvaa yhden Leton hampaista myrkkykaasukapselilla, jolla herttua voi murhata paronin. Kun paroni pettää ja tappaa Yuehin, Leto vapauttaa kaasun tappaen itsensä ja paronin mentaatin Piter De Vriesin, mutta paroni itse jää eloon. Vaikka paroni on määrännyt Paulin ja Jessican jätettäväksi syvälle aavikolle kuolemaan, myötätuntoinen Yueh on jättänyt heille fremkit-selviytymispakkauksen. Jessica käyttää Ääntä nujertaakseen ja tappaakseen heidän vangitsijansa. Yöpyessään aavikolla rohdon ympäröimänä Paul näkee näkyjä verisestä pyhästä sodasta, jota käydään halki universumin hänen nimissään.

Valloitettuaan Arrakisin paroni Harkonnen nimittää veljenpoikansa Rabbanin valvomaan planeettaa ja käskee tätä käynnistämään rohdontuotannon uudelleen kattaakseen hyökkäyksen kustannukset. Samaan aikaan Duncan ja Kynes löytävät Jessican ja Paulin. Paul paljastaa suunnitelmansa naida yksi keisari Shaddamin tyttäristä välttääkseen sisällissodan, joka voisi syntyä keisarin petoksen seurauksena. Sardaukar-sotilaat löytävät heidät, ja Duncan uhraa itsensä mahdollistaakseen Paulin ja Jessican paon. Myös Kynes yrittää paeta, mutta haavoittuu kuolettavasti ja houkuttelee hiekkamadon paikalle syömään itsensä ja sotilaat. Syvällä aavikolla Paul ja Jessica kohtaavat Stilgarin fremeni-heimon, johon kuuluu myös Chani, nuori nainen Paulin näyistä. Kun Stilgar osoittaa heille lempeyttä, fremen-soturi Jamis haastaa hänen auktoriteettinsa ja vaatii rituaalista kaksintaistelua kuolemaan saakka. Paul suostuu ja voittaa. Jessican toiveiden vastaisesti Paul liittyy fremeneihin, päättäväisenä toteuttamaan isänsä tavoitteen tuoda rauha Arrakisille.

## Näyttelijät

## Tuotanto
### Pääkuvaukset
Elokuvan kuvaukset alkoivat maaliskuussa 2019. Aluksi kuvattiin sisäkohtauksia Budapestin Origo-studioiden lavasteissa viiden viikon ajan. Sitten siirryttiin neljäksi viikoksi Jordaniaan ulkokuvauksia varten, jonka jälkeen palattiin Unkariin. Kuvauspaikkoja oli myös Yhdistyneissä arabiemiirikunnissa ja Norjassa. Norja edusti päähenkilö Paul Atreidesin kotiplaneetta Caladania, ja Arrakis-planeettaa eli Dyyniä kuvasivat Abu Dhabin Liwa ja Jordanian Wadi Rum. Kuvaukset päättyivät heinäkuussa, mutta elokuussa 2020 Unkarissa kuvattiin vielä lisämateriaalia.

### Kameratekniikka
*Dyyni* kuvattiin Arri-yhtiön valmistamilla digitaalisilla elokuvakameroilla. Sen jälkeen digitaalinen kuva tulostettiin 35 mm:n filmille, josta se skannattiin takaisin digitaaliseen muotoon. Elokuvaaja Greig Fraser päätyi tähän prosessiin testattuaan lukuisia erilaisia kameroita ja filmiformaatteja. Hänen mukaansa filmikameralla tallennettu kuva olisi vaikuttanut vanhanaikaiselta, kun taas digitaalisen kameran kuva olisi näyttänyt liian terävältä. Fraserin mukaan tämä poikkeuksellinen jälkikäsittelyprosessi antaa elokuvalle ajattoman vaikutelman.  Elokuva julkaistiin myös 3D-versiona.

## Vastaanotto
Elokuva sai pääosin positiivisen vastaanoton kriitikoilta, jotka kehuivat sen laajuutta ja kunnianhimoisuutta. Elokuva sai kuitenkin osakseen myös kritiikkiä. Kritiikki kohdistui erityisesti elokuvan lähdemateriaalin käsittelyyn sekä Denis Villeneuven uraan ohjaajana.

Rotten Tomatoes -sivuston mukaan 309 arvostelun perusteella kriitikoiden arvosteluista 83 prosenttia oli myönteisiä. Arvosteluja keräävän Metacritic-sivuston mukaan 58 arvostelun perusteella laskettuna kriitikoiden arvosteluista 75 prosenttia oli myönteisiä.

### Palkinnot ja ehdokkuudet

## Jatko-osat
Elokuvan jatko-osan **' ensi-iltaa suunniteltiin lokakuulle 2023, mutta elokuva julkaistiin lopulta vasta helmikuussa 2024. Kolmas ja viimeiseksi suunniteltu osa **' saanee ensi-iltansa 18. joulukuuta 2026.

### Televisiosarja
Jatko-osan lisäksi elokuvalle on tuotettu esiosana toimiva ** -televisiosarja, joka perustuu Brian Herbertin ja Kevin J. Andersonin *Sisterhood of Dune* -romaaniin ja sijoittuu 10&nbsp;000 vuotta ennen *Dyyni*-elokuvan tapahtumia. Sarjaa alettiin esittää marraskuussa 2024, ja sen pääosissa esiintyvät Emily Watson, Shirley Henderson, Travis Fimmel, Sarah-Sofie Boussnina, Shalom Brune-Franklin, Faoileann Cunningham, Aoife Hinds ja Chloe Lea.

## Katso myös
* ''Dyyni'' (kirjasarja)
* *[[Dyyni (elokuva)|Dyyni]]*, vuonna 1984 ensi-iltansa saanut David Lynchin ohjaama elokuva.

## Lähteet

## Aiheesta muualla

* Virallinen sivusto 
* https://www.legendary.com/film/dune/
* 
* 
*